《送杨德源》
宋代·李石

葛楠合翠盖，上有菩提坊。
大江仅一线，风动云气祥。
地灵生俊杰，酝酿成文章。
墨池子云家，在蜀无他杨。
君家好兄弟，接武游名场。
我昔梦见之，青衫水仙郎。
修廉贯白日，孝义感雨暘。
官满喜可贺，彩衣得升堂。
迟君台阁归，侍立香案傍。
寄书问衰疾，老矣慰苍浪。

作者简介：李石。少负才名，既登第，任大学博士，出主石室，就学者如云。蜀学之盛，古今鲜俪。后卒成都，时作山水小笔，风调远俗。卒年七十外。